[pic] | KOMISIJA EVROPSKIH SKUPNOSTI |

Bruselj, 7.3.2008

COM(2008) 136 konč.

2006/0274 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta v zvezi s sprejetjem Uredbe Evropskega Parlamenta in Sveta o spremembi Uredbe (ES) št. 881/2004 o ustanovitvi Evropske agencije za železniški promet

2006/0274 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta v zvezi s sprejetjem Uredbe Evropskega Parlamenta in Sveta o spremembi Uredbe (ES) št. 881/2004 o ustanovitvi Evropske agencije za železniški promet

OZADJE

Datum predložitve predloga EP in Svetu (dokument COM(2006) 785 konč. – 2006/0274 COD): | 13. 12. 2006 |

Datum mnenja Evropskega ekonomsko-socialnega odbora: | 11. 7. 2007 |

Datum mnenja Evropskega parlamenta po prvi obravnavi: | 29. 11. 2007 |

Datum sprejetja skupnega stališča s soglasjem: | 3. 3. 2008 |

CILJ PREDLOGA KOMISIJE

Evropska komisija je 13. decembra 2006 sprejela vrsto ukrepov za podporo oživitvi železniškega sektorja z odpravo ovir za promet vlakov po evropskem železniškem omrežju.

Komisija je to pobudo dala iz dveh glavnih razlogov:

- da se z zagotovitvijo preglednejšega in učinkovitejšega postopka za začetek obratovanja lokomotiv olajša prosti pretok vlakov znotraj EU,

- da se s prenovitvijo in združitvijo direktiv o železniški interoperabilnosti poenostavi zakonodajno okolje.

Namen enega od teh ukrepov je spremeniti uredbo, s katero je bila ustanovljena Evropska železniška agencija, da se v to uredbo vključijo nove naloge, na podlagi katerih se bo olajšal prosti pretok vlakov. Te naloge so zlasti:

- pripraviti referenčni dokument, ki bo omogočil primerjavo vseh nacionalnih predpisov, ki jih države članice uporabljajo v zvezi z začetkom obratovanja voznega parka;

- organizirati delo mreže nacionalnih varnostnih organov z namenom, da se postopoma zmanjša število nacionalnih predpisov, ki jih je uvedla vsaka država, in opredeli tiste, ki se jih lahko šteje za enakovredne;

- na zahtevo nacionalnih varnostnih organov ali Komisije pripraviti tehnična mnenja.

Poleg tega se je pri tem spreminjanju uredbe zdelo ustrezno, da se na podlagi izkušenj, pridobljenih po ustanovitvi Agencije, podrobno opredeli več nalog, zlasti glede vzpostavitve sistema ERTMS ( evropski sistem za vodenje železniškega prometa ) in registrov voznega parka.

PRIPOMBE NA SKUPNO STALIŠČE

Vse tri institucije so si prizadevale skleniti hiter dogovor v prvi obravnavi tega dokumenta. Vendar to ni bilo mogoče zaradi zahtev Evropskega parlamenta, ki se nanašajo predvsem na vlogo, ki naj jo ima Agencija v primerjavi z nacionalnimi varnostnimi organi. Soglasno sprejeto skupno stališče Sveta ni v nasprotju z glavnimi cilji in s pristopom, na katerem temelji predlog Komisije.

Poleg tega skupno stališče Sveta že vključuje del sprememb, ki jih je Evropski parlament sprejel v prvi obravnavi, in zagotavlja potrebno skladnost s prenovitvijo direktiv v zvezi z železniško interoperabilnostjo (predlog COM(2006) 783 konč. – 2006/273 (COD)), o kateri je bil dogovor dosežen v prvi obravnavi.

PODROBNE PRIPOMBE KOMISIJE

Spremembe Evropskega parlamenta, ki jih je Komisija sprejela in so v celoti ali deloma vključene v skupno stališče

Sprememba 2 , razen predzadnjega odstavka, saj je naloga Agencije in delovne skupine, ki jo je treba vzpostaviti, da svoje delo organizirata glede na pomembnost različnih parametrov.

Sprememba 3 , čeprav bi bilo ustreznejše, da se namesto konkretnega datuma opredeli določen rok glede na začetek veljavnosti uredbe.

Sprememba 7 v skladu z dogovorom o predlogu prenovitve direktiv v zvezi z železniško interoperabilnostjo, doseženim v prvi obravnavi.

Pri spremembi 9 načelo podaljšanja pogodb začasnim uslužbencem, ki jih zaposli Agencija, omogoča zagotavljanje stalnosti storitve, vendar je treba uporabo tega načela predvideti le za prvih deset let delovanja Agencije, saj se bo okoli leta 2010 veljavnost večine trenutnih pogodb iztekla. Po letu 2010 se bo veljavnost pogodb dejansko iztekala ob različnem času, s čimer se bo zagotovila večja stalnost storitve.

Spremembe Evropskega parlamenta, ki jih je Komisija zavrnila in niso v celoti ali deloma vključene v skupno stališče

Sprememba 1 prejudicira možnost, da izvršni direktor vzpostavi delovno skupino, ki je po njegovem mnenju potrebna za izvrševanje njegovih nalog. Ta možnost je del njegovih splošnih pooblastil, ki so opisana v členu 30 uredbe, ki ustanavlja Agencijo.

Pri spremembi 4 je treba opozoriti, da so se v okviru pogajanj, ki so v prvi obravnavi privedla do dogovora o predlogu prenovitve direktiv v zvezi z železniško interoperabilnostjo, vse tri institucije sporazumele o spremembi, ki določa, da Komisija sestavi poročilo o možnih načinih sodelovanja med nacionalnimi varnostnimi organi in Agencijo. Preden se sprejme postopek, ki ga predlaga sprememba 4, je treba to vprašanje natančneje proučiti.

Sprememba 5: prezgodaj je še, da bi od Agencije zahtevali pripravo tehničnega mnenja o negativnem sklepu, ki ga je sprejel varnostni organ v zvezi z izdajo varnostnega spričevala ali varnostnega pooblastila (v sedanji različici direktive predvidena pravna sredstva se zdijo zadostna in neproblematična). Po drugi strani novi člen 21a v besedilu skupnega stališča omogoča jasno opredelitev različnih nalog Agencije glede na njeno vlogo pri projektih ERTMS. Sprememba 8 se prav tako nanaša na to zadnjo točko.

Sprememba 6 , ker mora biti člen 16a skladen z določbami, ki bodo sprejete v spremenjeni direktivi 2004/49/ES o varnosti na železnicah Skupnosti (predlog COM(2006) 784 konč. – 2006/272(COD)). Ta člen mora biti skladen z novim pristopom glede tehničnega usklajevanja in ocenjevanja skladnosti ter z najnovejšim delom Agencije v zvezi s sistemom obvladovanja varnosti (Safety Management System). Poleg tega se ne sme prejudicirati ocena učinka, ki jo mora izvesti Agencija, v zakonodaji pa se ne sme določiti poslovni model, ki se lahko še spremeni.

SKLEP

Komisija meni, da skupno stališče, soglasno sprejeto 3. marca 2008, ne nasprotuje glavnim ciljem in s tem povezanemu pristopu njenega predloga ter ga zato lahko podpre.